Die Pos | Crime | Vier hoës verskyn in hof
Vier hoës verskyn in hof
16 February 2018 l Andries van der Heyde l Views: 426 l 29 days ago
Van links na regs: Sello Moswoeu (EFF), Freddy Hlungwane (ANC), Henrietta Ledwaba (ANC) en John Sesane (voormalige raadslid).
Drie raadslede van die Bela-Bela-munisipaliteit, asook ’n voormalige raadslid, het almal op Vrydag 9 Februarie in die Bela-Bela-landdroshof op verskillende aanklagte verskyn.
Andries “Sello” Moswoeu (EFF-raadslid) word van betreding aangekla, Freddy Hlungwane (ANC) van aanranding, Henrietta Ledwaba (ANC-hoofsweep) van crimen injuria en John Sesane (voormalige raadslid) van roekelose en nalatige bestuur.
Moswoeu is aanvanklik aangekla nadat hy en ’n groep EFF-ondersteuners in Oktober verlede jaar munisipale grond op die Alma-pad buite die dorp, wat direk langs ’n goedontwikkelde woonbuurt geleë is, probeer beset het.
Die EFF-groep het intussen hierdie besetting gestaak, maar ander privaat grond in die Spa Park-omgewing beset.
’n Lasbrief vir sy inhegtenisneming is tydens sy vorige verskyning goedgekeur, wat in werking sou tree indien hy nie vir sy volgende verskyning opgedaag het nie.
Moswoeu was wel in die hof en het aangevoer hy het sy prokureur se dienste beëindig. Hy het die hof om ander regshulp gevra. Hy wou aanvanklik sy eie verdediging behartig, maar het daarteen besluit. Sy saak is uitgestel na Maandag 26 Februarie vir ’n regshulpaansoek, asook uitstaande verklarings.
Ledwaba het met ’n groepie ANC-ondersteuners, wat in groen en geel geklee was, by die hof opgedaag. Haar ondersteuners het twee banke in die hof vol gesit.
Luidens die klagstaat het sy verlede jaar rassistiese opmerkings en beledigings met ’n seksuele strekking oor ’n vrou in die teenwoordigheid van ander gemaak. Die klaer, asook twee getuies, was by die hof teenwoordig.
Daar is in die hof gehoor dat Ledwaba se prokureur van die saak onttrek het waarna Ledwaba aangedui het dat sy ’n ander prokureur wil aanstel. Haar saak is uitgestel na Woensdag 21 Februarie.
Hlungwane (’n voormalige burgemeester van Bela-Bela) verskyn in die hof op twee aanklagte van aanranding ná ’n onderonsie in Junie verlede jaar met Lucas Thapedi Phala en Josias Ramalekana. In die klagstaat word beweer dat Hlungwane dié twee glo met die dood gedreig het.
Sy saak is na Vrydag 28 Februarie uitgestel.
Sesane word van roekelose en nalatige bestuur aangekla. Volgens die polisie was hy en ’n minibustaxi in November verlede jaar in Limpopostraat in die Bela-Bela-township in ’n ongeluk betrokke. Hy het ’n Mercedes bestuur en mense is in die ongeluk beseer.
Sy saak is na Vrydag 28 Februarie uitgestel vir die verkryging van bloed-toetsuitslae.